**Nayib Armando Bukele Ortez** (s. 24. heinäkuuta 1981) on elsalvadorilainen poliitikko, joka valittiin El Salvadorin presidentiksi presidentinvaaleissa helmikuussa 2019. Hän astui virkaansa 37-vuotiaana kesäkuussa 2019, jolloin hän oli yksi maailman nuorimmista valtionpäämiehistä.

Poliittinen ura
---------------

Bukele on ensimmäinen presidentti El Salvadorin sisällissodan jälkeen, joka ei edusta kumpaakaan maan valtapuolueista ARENA tai FMLN.

Bukele aloitti poliittisen uransa vuonna 2012 erään pienehkön kaupungin pormestarina, jolloin hän edusti vielä vasemmistolaista FMLN:ää. Vuonna 2015 hänet valittiin maansa pääkaupungin San Salvadorin pormestariksi. Vuonna 2017 Bukele erotettiin puolueesta erimielisyyksien vuoksi.

### Presidenttinä

Bukele tulee maansa poliittisen valtakeskittymän ulkopuolelta, ja häntä pidetään populistina, joka ei kuitenkaan oikein yksiselitteisesti lukeudu mihinkään Latinalaisen Amerikan tämän hetkisen politiikan valtasuuntaukseen.

Ennen vuoden 2019 presidentinvaaleja Bukele perusti oman puolueensa nimeltä "Nuevas Ideas" (’Uusia ideoita’). Puoluetta ei kuitenkaan hyväksytty tarpeeksi ajoissa, minkä vuoksi Bukele liittoutui keskusta-oikeistolaisen GANAn kanssa. Bukele voitti vaalit GANAn ehdokkaana ensimmäisellä kierroksella 53,1 prosentin ääniosuudella.

Bukele on ollut ennätysmäisen suosittu presidentti El Salvadorissa, ja ensimmäisen 100 päivän jälkeen häntä on arvioitu erittäin myönteisesti. Hän on kiinnittänyt erityistä huomiota taisteluun korruptiota vastaan, yritykseen vähentää El Salvadorin erittäin korkeaa henkirikosten määrää sekä pyrkimykseen parantaa edelleen maan suhteita Yhdysvaltoihin, jonne on pyrkinyt suuri määrä elsalvadorilaisia siirtolaisia kotimaansa heikkojen mahdollisuuksien takia.

Bukelelle myönnettiin 30. marraskuuta 2023 puolen vuoden vapautus presidentinvirastaan, koska Bukele halusi valmistautua vuoden 2024 presidentinvaaleihin. Bukele itse aikoo asettua ehdolle, mutta tämän perustuslaillisuus on kyseenalaistettu. El Salvadorin korkein oikeus kuitenkin linjasi, että Bukele saa asettua ehdolle, koska ei toimi presidenttinä suoraan ennen vaaleja. Virkaa tekeväksi presidentiksi valittiin Claudia Rodríguez de Guevara, joka on aiemmin toiminut Bukelen yksityisenä sihteerinä.

Yksityiselämä
-------------

El Salvadorissa syntyneen Bukelen sukutausta vie osittain Lähi-itään, sillä hänen isänpuoleiset isovanhempansa olivat kristittyjä palestiinalaisia ja hänen isänsä kääntyi myöhemmin islamiin ja tuli imaamiksi. Bukele ei pidä itseään kovin uskonnollisena, mutta on sanonut uskovansa Jeesukseen.

Lähteet
-------

1. ↑  Kukkonen, Laura: Maailman väkivaltaisinta maata johtaa "millenniaalidiktaattoriksi" kutsuttu mies, joka teki bitconista virallisen maksuvälineen *HS.fi*.  19.1.2022. Viitattu 23.1.2022.
2. 1 2  Delcid, Merlin & Guy, Jack: The strange political path of Nayib Bukele, El Salvador's new President *CNN*. Viitattu 23.1.2022. (englanniksi)
3. ↑  Nayib Bukele, President of El Salvador from 2019 to 2024 *ElSalvadorINFO.net*. Viitattu 23.1.2022. (englanniksi)
4. ↑  El Salvador's Nayib Bukele Marks 100 Days in Office *AS/COA*. Viitattu 17.12.2019. (englanniksi)
5. ↑  El Salvador's President Nayib Bukele granted leave to campaign for reelection *AP News*.  1.12.2023. Viitattu 11.1.2024. (englanniksi)
6. ↑  Raphael Ahren: His dad was an imam, his wife has Jewish roots: Meet El Salvador’s new leader *www.timesofisrael.com*. Viitattu 17.12.2019. (englanniksi)

Aiheesta muualla
----------------

* Kuvia tai muita tiedostoja aiheesta **Nayib Bukele** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Puola

 |

 |